**Αθήνα**: 14.11.2018

**Αρ. Πρωτ.**: 1345

**ΔΕΛΤΙΟ ΤΥΠΟΥ**

**Ε.Σ.Α.μεΑ.:** Αγανάκτηση για την αργοπορία Τσακαλώτου

Παράσταση διαμαρτυρίας στο υπ. Οικονομικών

Την αγανάκτησή της για την κωλυσιεργία και τη "σιγή ασυρμάτου" από πλευράς υπουργείου Οικονομικών και υπουργού Ευκλείδη Τσακαλώτου εκφράζει η Εθνική Συνομοσπονδία Ατόμων με Αναπηρία, που με επιστολή της ανακοινώνει στον υπουργό την πρόθεση του αναπηρικού φορέα για πραγματοποίηση παράστασης διαμαρτυρίας στο Υπουργείο Οικονομικών, την Παρασκευή 23 Νοεμβρίου και ώρα 11.30 το πρωί.

Κατά τη συνάντηση στις 17 Ιουλίου 2018 ΕΣΑμεΑ - Ευ. Τσακαλώτου όπου είχαν κατατεθεί και συζητηθεί τα σοβαρότερα ζητήματα αρμοδιότητας του Υπουργείου Οικονομικών του αναπηρικού κινήματος, ο υπουργός είχε αποδεχθεί το δίκαιο των περισσοτέρων αιτημάτων και είχε ΔΕΣΜΕΥΤΕΙ ότι θα αντιμετωπίζονταν στο πλαίσιο γενικότερης ρύθμισης, η οποία θα ανακοινωνόταν τον Σεπτέμβριο, μετά από ειδική μελέτη όλων αυτών των αιτημάτων από τις υπηρεσίες του Υπουργείου Οικονομικών.

4 μήνες μετά και ακόμη δεν έχει υπάρξει ούτε καν ενημέρωση του Υπουργείου σχετικά με τις ενέργειες που θα έπρεπε να είχαν ακολουθηθεί προς επίλυση των σοβαρών θεμάτων που ταλαιπωρούν εκατοντάδες χιλιάδες άτομα με αναπηρία, χρόνιες παθήσεις και τις οικογένειές τους σε όλη τη χώρα.

Η ΕΣΑμεΑ ενημερώνει για τελευταία φορά ότι εάν δεν οριστεί άμεσα συνάντηση με την ηγεσία του υπουργείου Οικονομικών θα προχωρήσει στην παράσταση διαμαρτυρίας την Παρασκευή 23 Νοεμβρίου και ώρα 11.30 το πρωί.

Υπενθυμίζονται μερικά από τα αιτήματα (συνολικά στην επιστολή):

* Εξαίρεση των αναπηρικών επιδομάτων από τον συνυπολογισμό σε εισοδηματικά κριτήρια,
* Μη μείωση του αφορολόγητου για τα άτομα με αναπηρία
* Απαλλαγή των ατόμων με αναπηρία από την ειδική εισφορά αλληλεγγύης, από τα τεκμήρια του εισοδήματος και από τον ΕΝΦΙΑ
* Αύξηση του ακατάσχετου ποσού σε λογαριασμό μισθού ή σύνταξης ατόμων με αναπηρία στο ύψος των 3.000 ευρώ
* Επαναφορά της ρύθμισης του άρθρου 18 του ν. 4172/2013, που προέβλεπε μείωση φόρου από ιατρικές δαπάνες, για τα άτομα με αναπηρία, με χρόνιες παθήσεις και τις οικογένειές τους κ.α.

Η επιστολή στον υπουργό επισυνάπτεται.

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).